**,,Gyermekvár” Német Nemzetiségi Óvoda Újhartyán**

**,,Kinderburg” Deutscher Nationalitätenkindergarten Hartian**

**2367 Újhartyán, Béla gödör park 3.**

**2024. évi MŰKÖDÉSI BESZÁMOLÓ**



Készítette: Rizmajer Ildikó

óvodaigazgató

tanügyigazgatási szakértő

**TARTALOM**

1. Az intézmény alapadatai, elérhetőségei
2. Az intézmény feladatellátása, működési jellemzői
3. Az intézmény férőhelye, kapacitása, kihasználtsága, bejáró gyerek az intézményben
4. Az intézményben megvalósult és tervezett beruházások
5. Szakmai munka
6. **Az intézmény adatai, elérhetőségei**

**Név:** Gyermekvár Német Nemzetiségi Óvoda Újhartyán

Kinderburg Deutscher Nationalitätenkindergarten Hartian

**Cím:** 2367 Újhartyán, Béla gödör park 3.

**Tel:** 06 29 372 060

**E-mail:** [titkarsag@gyermekvarovoda.hu](mailto:titkarsag@gyermekvarovoda.hu)

**Honlap**:[www.gyermekvarovoda.hu](http://www.gyermekvarovoda.hu)

**Fenntartó:** Német Nemzetiségi Önkormányzat Újhartyán(2367 Újhartyán Hősök tere 5-7)

**Alapítvány:** Újhartyáni Gyermekvár Alapítvány (2367 Újhartyán, Béla gödör park 3.)

1. **Az intézmény feladatellátása, működési jellemzői**

Az újhartyáni Gyermekvár Német Nemzetiségi Óvoda térségünk egyetlen német nemzetiségi óvodája, a 8 gyermekcsoport mindegyikében német nemzetiségi kétnyelvű óvodai nevelés zajlik helyileg kidolgozott nevelési pedagógiai program alapján. A gyermekeket életkor szerint osztjuk csoportokba a felvételükkor, tehát nem vegyes életkor szerint, viszont a szakmai okok indokolták, hogy a 2024-25. nevelési évben rendhagyó módon egy vegyes életkorú csoportot is indítsunk 15 fő gyermeklétszámmal a gyermekek differenciált fejlesztési érdekeit, sajátos nevelési igényeit alapul véve.

Az óvodában kialakult csoportközösségek a 3-4 év óvodai nevelés után szinte teljes létszámban az Újhartyáni Német Nemzetiségi Általános Iskolában kezdik meg a tanulmányaikat, ez 2024-ben is így történt. Az iskola vezetésével és az alsó tagozat pedagógus közösségével törekszünk a rendszeres szakmai kapcsolatot fenntartására a gyermekek és szülők zökkenőmentes, örömteli iskolakezdésének érdekében. Meghatározó minőségjegyet képvisel a két intézmény igazgatóságának a rendszeres és hatékony kommunikációja az aktuális szakmai-, munkaügyi-, költségvetési-, társadalmi változások tárgyában.

Másik helyileg működő jelentős szakmai kapcsolatunk az Újhartyáni Eperke Bölcsőde, ahol szintén működik az óvodába érkezés előtt a gyermekekkel való kapcsolódás, a kisgyermeknevelők és az óvodapedagógusok közötti szakmai konzultáció.

Támogatását élvezhetjük Újhartyán Város vezetésének, Újhartyáni Művelődésnek. Ez leginkább a kulturális programjainkon valósul meg.

Kiemelt partnereink a szülők. Az elmúlt években a gyermekek fejlődési jellemzőiben és a családok szerkezetében, világ és nevelési szemléletében nagy változások történtek, így több szakmai-pedagógiai okkal visszatértünk a családlátogatás gyakorlatára az intézménnyel új jogviszonyba kerülő kisgyermekek esetében. Ez segíti az ideális minőségű kapcsolódást a szakmai céljaink elérése érdekében.

Az intézményi működésünket jelentős összeggel támogató német nemzetiségi intézményi fejlesztéseknek köszönhetően, a versenyképes tudás elsajátításához, az esélyteremtő neveléshez szükséges személyi és tárgyi feltételek megteremtésével, az intézmény ideális, vonzó nevelési-oktatási környezetet nyújt a gyermekeknek, szülőknek és pedagógusoknak. Az eredményesség, a magas színvonal egyik bizonyítéka, hogy 15 éve egyenletesen magas létszámban érkeznek a gyermekük felvételét igénylő szülők és jó tapasztalataik továbbadásával újabb és újabb családok.

Az idén 15 éves épületet rendszeresen *és a legmodernebb technológiával karbantartjuk, felújítjuk.* A játszótéri eszközök és az udvar növényzetének folyamatos ellenőrzése során tapasztaljuk, hogy több új eszköz telepítését szükséges beterveznünk a következő 3 évben, továbbá a növényzet és az öntözőrendszer megújítása is aktuálissá vált. Szükséges a kerítés, a nagykapu cseréje, valamint a lejáratát kiépíteni.

*Az intézmény költségvetésében a legjelentősebb kiadás munkabér után a villamos energia.* Már az elmúlt években is arra törekedtünk, hogy ezt a tételt környezettudatos szemlélettel, tudatosságra neveléssel csökkentsük. Nagy jelentőséggel bír, hogy az elmúlt évek fejlesztéseinek megvalósulásával (világításkorszerűsítés, elektromos redőnyök minden helyiségre) is csökkenteni tudjuk az energiafogyasztást. Ezt az idén 3 db klímaberendezéssel tudjuk tovább erősíteni.

1. **Statisztikai adatok**

|  |  |  |  |  |
| --- | --- | --- | --- | --- |
|  | **2024. január-augusztus** | | **2024. szeptember-december** | |
| **csoportok száma** | **8** | | **8** | |
| **gyermeklétszám** | **180 fő** | ebből bejáró:  62 fő | **182 fő** | ebből bejáró:  63 fő |
| **pedagóguslétszám:** | **14 fő** | ebből német nemzetiségi szakképesítéssel:  **8 fő** | **12 fő** | ebből német nemzetiségi szakképesítéssel: **7 fő** |
| **NOKS** | 10 fő | | 13 fő | |
| **gyógypedagógus**  **óraadó** | 2 fő | | 2 fő | |
| **technikai dolgozó**  **megbízással** | 1 fő | | 2 fő | |

1. **Az intézményben megvalósult és tervezett beruházások, műszaki tartalmak**

**Megvalósult:**

* Falfűtés keringtető szivattyú csere
* Új kombinált játszóvár vásárlása és telepítése az udvaron
* Meglévő udvari játékok felújítása
* Új padok a játszóudvar színpadja elé
* Játszóudvar talaj karbantartás, füvesítés
* Nagyértékű kertészeti munkák elvégzése szakemberekkel
* Energetikai pályázat útján 3 db klímaberendezés beüzemelése az elavult légfüggönyök helyett
* Minden gyermekcsoport új szőnyeget kapott
* Kisértékű beszerzések

2024-ben is a már meglévő partnereinkkel rendszeresen elvégeztettük az épület tűzvédelmi rendszerének és behatolásjelzőjének karbantartását, valamint a geotermikus fűtési rendszerünk szakfelügyeletét. 2022-ben nagyobb meghibásodás keletkezett a geo-kutak elosztórendszerében, melynek helyreállítása hosszadalmas és nagy költséggel járó feladat volt. Ennek eredményeként az elosztórendszer 64 csapjának teljes cseréje megtörtént. 2023-ban további problémák merültek fel a gépészettel, így ennek a javítása megtörtént új eszközre cseréléssel. Az idén, 2024-ben újabb probléma adódott, a geotermikus rendszer főgerincében az áramlás megszűnt, a fűtési szezon elején a rendszer működésképtelenné vált. Alternatív fűtés a gázenergia, a hiba elhárítása jelenleg folyamatban van.

1. **Szakmai munka jellemzői**

A ,,Gyermekvár Pedagógiai Program”, intézményünk alapdokumentuma és szakmai iránytűje, melynek megvalósításához a 2009-ben épült korszerű épületkomplexum biztosítja az ideális és a jogszabályoknak megfelelő környezetet.

Udvarunk játszóhelyei, játékai lehetőséget nyújtanak a megfelelő mozgásfejlesztési lehetőségre, szabad közösségi játékra, irányított tevékenységekre, munkatevékenységekre. Az udvar legnagyobb játszóeszköze a már új kombinált játszóvár komplex mozgáslehetőséget és élményt nyújt minden korosztálynak a 3 db különböző magasságról induló csúszdájával.

Kiemelten fontos számunkra, hogy gyermekeink jól felszerelt, esztétikus, ízlést formáló környezetben töltsék mindennapjaikat. Az idén új szőnyegekkel tudtuk higiénikusabbá és esztétikusabbá tenni a csoportszobákat.

Több évtizedes gyakorlatunkon nem módosítunk a gyermekek számára kötött óvodai napirend szervezésével. Meggyőződésünk, hogy ezzel a formával sokat tehetünk a gyermekek közösségi életéért, a közös élményekhez juttatásért és nem utolsó sorban az iskolai kötött életmód megalapozásáért. Természetesen a tanulás differenciált módszerekkel a gyermekek egyéni státuszára is építően zajlik.

Óvodánk életében kiemelkedő jelentőségűek az időről-időre visszatérő közös események az ünnepek, a szülőkkel való szoros együttműködés lehetősége is ez. Ünnepeinknek, szokásainknak, hagyományainknak rendkívül nagy a közösségformáló szerepe. Új szemléletet kívánnak a vezetőtől a tervezésben-szervezésben a családok jelenlegi adottságai, ezért fontos a szülőkkel való nyílt párbeszéd az ideális új irány meghatározásához.

A köznevelési intézmények létének egyik legfontosabb feltétele, hogy hányan veszik igénybe a felkínált szolgáltatást. Esetünkben megnyugtató, hogy 2024-ban a Gyermekvárban, a német nemzetiségi óvodai nevelésünkre, az alkalmazotti közösségünk minőségi munkájára továbbra is nagy az igény. A társadalmi környezet változó értékeit és igényeit figyelnünk szükséges és reagálni rá elsősorban a munkaerő-piaci értékek növelésével. Ezt részben a *pedagógusok folyamatos képzésével valósítjuk meg, a továbbképzéseken tanultakat beépítjük a pedagógiai gyakorlatunkba. A továbbképzéshez szabadidőt és anyagi támogatást biztosítunk a pedagógus igényének figyelembevételével..*

Kihasználunk minden lehetőséget a német nemzetiségi óvodai neveléssel kapcsolatos ismeretbővítésre, nyelvgyakorlásra. A kétnyelvű nevelés során kiemelten fontosnak tartjuk, hogy a magyar anyanyelvet is korszerű és változatos módszerekkel fejlesszük, így a *pedagógusok mindannyian szakmai könyvhöz és folyóirathoz juthatnak intézményünkben.* Az intézményvezető minden év elején tájékozódik a friss jogszabályokról, emellett online tanügyigazgatási kontaktot is működtetünk előfizetéssel.

Már 8 éve bevezettük pedagógusaink számára az elektronikus adminisztrációt, ehhez 2022-ben minden pedagógus számára biztosítottunk új laptopot az elévültek helyett. Intézményi dokumentációink egységesek, szakmailag igényesek voltak, de az idén intézményünkben is bevezetésre került az OviKréta rendszer, mely több szempontból (a kétnyelvű nevelésünk-, a gyermekek mérése-értékelése…) visszalépés számunkra, ezért duplán adminisztrálunk ebben az évben, azaz a megszokott és bevált tervezést-szervezést-dokumentálást-reflexiót sem hagytuk el.

A pedagógusok minősítő vizsgája intézményünkben is aktualitás. Az idén 2 pedagógusunk töltött fel pedagógus portfóliót, akik 2025-ben kerülnek vizsgabizottság elé a Ped. II. besorolásra szerzett jogosultság megszerzése érdekében.

Nevelőmunkánk során egyik legfőbb célunk ó*vodásainkat olyan optimális fejlettségi szintre eljuttatni, hogy jó esélyekkel, stabil tanulási és szociális kompetenciákkal kezdhessék meg az iskolai életmódot, a tanulást. További szakmai célunk,* hogy érezzék a család, az óvoda, az őket körülvevő természet a szülőföld és a sváb identitás fontosságát, tudjanak a környezetük változó elvárásainak megfelelni, alkalmazkodni.

Az *esélyegyenlőség biztosítása érdekében a szociálisan hátrányos és a kiemelkedő tehetségű gyermekeket is kellő odafigyelésben részesítjük.* Szükséges esetekben gyermekpszichológus bevonására is van lehetőségünk Újhartyán Város támogatásával. Napi munkánk során élménypedagógiát gyakorlunk, azaz változatos helyszíneken és tapasztalási lehetőségeket biztosítunk a gyermekeknek, ezzel hatékonyan fejlesztjük tanulási kompetenciáikat, személyiségüket, testi-lelki egészségüket. A külső helyszínekre való eljutás autóbuszos költséget, a belépőket az Újhartyáni Gyermekvár Alapítvány teljesíti.

*Az óvodában folyó nevelőmunka alapjaként a gyermekek adottságainak, képességeinek megismerésére egyedi mérési rendszer működik.* A gyermeki teljesítményeket folyamatosan követjük, dokumentáljuk, elemezzük, és az egyes évek értékelési eredményeit összekapcsoljuk, szükség szerint fejlesztési tervet is készítünk. A gyermekek eredményeiről a szülőket írásban, illetve fogadó óra keretében tájékoztatjuk. Az OviKréta felületen novemberben nyitották meg az elvárt fejlődési naplót központilag, melyben a pedagógusaink is dolgozni fognak, de ennek kidolgozása még jelenleg folyamatban van.

A fejlesztő-, és gyógypedagógiai munkát 2024-ben két óraadó gyógypedagógus látja el a szükség szerinti óraszámban. Az érintett gyermekekről rendszeresen konzultálnak a gyermek óvodapedagógusaival és szükség szerint a szüleivel.

Munkájukhoz az intézményünk biztosítja a külön fejlesztőszobákat és a szükséges eszközöket.

